Vier vas vir korrupsie en afpersing(Argieffoto) Die Valke het Woensdag vier verdagtes, almal tussen die ouderdom van 32 en 62, in hegtenis geneem vir beweerde korrupsie en afpersing. Ao. Lynda Steyn, woordvoerder van die Valke, sê een van die verdagtes, ŉ werknemer van die poskantoor in Virginia in die Vrystaat, het glo haar bestuurder genader en gevra om 250 Sassa-kaarte met geld te laai in ruil vir vergoeding van R20 000. “Die werknemer was kop in een mus met drie ander verdagtes.” Die saak is onder die owerhede se aandag gebring wat tot die verdagtes se inhegtenisneming gelei het. Die verdagtes is in besit van die 250 Sassa-kaarte gevind. Die res van die verdagtes sluit in ŉ voormalige polisiebeampte wat weens vorige oortredings geskors is en die poskantoor se skoonmaker. Die Valke het op twee voertuie wat aan die verdagtes behoort het, beslag gelê. Die verdagtes sal na verwagting Vrydag in die landdroshof in Welkom verskyn.